Document ID: 31980L1269

ΟΔΗΓΙΑ ΤΟΥ ΣΥΜΒΟΥΛΙΟΥ της 16ης Δεκεμβρίου 1980 περί προσεγγίσεως των νομοθεσιών των Κρατών Μελών σχετικά με την ισχύ των κινητήρων των οχημάτων με κινητήρα
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 100,
την πρόταση της Επιτροπής(1),
τη γνώμη της Συνελεύσεως(2),
τη γνώμη της Οικονομικής και Κοινωνικής Επιτροπής(3),
Εκτιμώντας:
ότι οι τεχνικές προδιαγραφές τις οποίες πρέπει να πληρούν τα οχήματα με κινητήρα δυνάμει ορισμένων εθνικών νομοθεσιών αφορούν, μεταξύ άλλων, τη μέθοδο μετρήσεως της ισχύος των κινητήρων η οποία πρέπει να χρησιμοποιηθεί για την ένδειξη της ισχύος του κινητήρα ενός τύπου οχήματος-
ότι οι προδιαγραφές αυτές διαφέρουν από το ένα Κράτος Μέλος στο άλλο και ότι εκ του γεγονότος τούτου προκύπτουν τεχνικά εμπόδια στις συναλλαγές για την εξάλειψη των οποίων πρέπει να θεσπισθούν από όλα τα Κράτη Μέλη οι ίδιες προδιαγραφές είτε συμπληρωματικώς, είτε σε αντικατάσταση των ισχυουσών νομοθεσιών τους, με σκοπό ιδίως να καταστεί δυνατή, για κάθε τύπο οχήματος, η εφαρμογή της διαδικασίας εγκρίσεως ΕΟΚ που αποτελεί το αντικείμενο της οδηγίας 70/156/ΕΟΚ του Συμβουλίου της 6ης Φεβρουαρίου 1970 περί προσεγγίσεως των νομοθεσιών των Κρατών Μελών σχετικά με την έγκριση των οχημάτων με κινητήρα και των ρυμουλκουμένων τους(4), όπως τροποποιήθηκε τελευταία από την οδηγία 80/1267/ΕΟΚ(5),
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Ως όχημα, κατά την έννοια της παρούσης οδηγίας, νοείται κάθε όχημα με κινητήρα που προορίζεται να κυκλοφορεί επί οδού, με ή χωρίς αμάξωμα, που έχει τουλάχιστον τέσσερεις τροχούς και μεγίστη ταχύτητα εκ κατασκευής μεγαλύτερη των 25km/h, εξαιρουμένων των οχημάτων που μετατοπίζονται επί σιδηροτροχιών καθώς και των γεωργικών ελκυστήρων και μηχανών.
Άρθρο 2
Τα Κράτη Μέλη δεν δύνανται να αρνηθούν την έγκριση ΕΟΚ ή την έγκριση από εθνικής πλευράς ενός οχήματος, ούτε να αρνηθούν ή να απαγορεύουν την πώληση, την καταχώρηση στα μητρώα, τη θέση σε κυκλοφορία ή τη χρήση ενός οχήματος για λόγους που αφορούν την ισχύ του κινητήρα, αν αυτή προσδιορίζεται σύμφωνα προς τα παραρτήματα I και II.
Άρθρο 3
Οι αναγκαίες τροποποιήσεις για να προσαρμοσθούν στην τεχνολογική πρόοδο οι προδιαγραφές των παραρτημάτων θεσπίζονται σύμφωνα με τη διαδικασία που προβλέπεται στο άρθρο 13 της οδηγίας 70/156/ΕΟΚ.
Άρθρο 4
1. Τα Κράτη Μέλη θέτουν σε ισχύ τις αναγκαίες διατάξεις για να συμμορφωθούν προς την παρούσα οδηγία εντός προθεσμίας δεκαοκτώ μηνών από την κοινοποίησή της. Ενημερώνουν περί αυτού αμέσως την Επιτροπή.
2. Τα Κράτη Μέλη ανακοινώνουν στην Επιτροπή το κείμενο των βασικών διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία.
Άρθρο 5
Η παρούσα οδηγία απευθύνεται στα Κράτη Μέλη.
Έγινε στις Βρυξέλλες, στις 16 Δεκεμβρίου 1980.

Labels: 7
8
1
15